SHBA: Gara presidenciale fillon herët me një numër rekord kandidatësh
Gara mes demokratëve duket se po merr formën e një beteje mes senatorëve Hillari Klinton dhe Barak Obama
Numri i kandidatëve për president për vitin 2008 po shtohet: ish-guvernatori i shtetit Arkansa Mike Huckabee ka ndërmarrë hapat e para për emërimin republikan, ndërsa senatori Joe Biden ka hyrë zyrtarisht në garën e demokratëve. Në krye të kandidatëve demokratë në garë është senatorja e Nju Jorkut Hillari Klinton. Ditët e fundit ajo bëri vizitën e parë si kandidate në shtetin e Iowa-s ku gara fillon shpejt. Senatores Klinton i është kërkuar që të mbrojë votën e saj në favor të luftës në Irak në vitin 2002, një luftë që shumica e demokratëve e shohin tani si të gabuar. John Harris është kryeredaktor i faqes së re të internetit Politico që ka në qendër politikën amerikane. Ai foli në televizionin CBS. Konferencat e partive në shtetin Iowa do të shënojnë pas një viti fillimin e përzgjedhjes për fushatën presidenciale të vitin 2008. Kandidatët nga dy partitë kryesore do të shkojnë shpesh atje gjatë muajve të ardhshëm, ashtu si edhe në shtete të tjera si New Hampshire ku do të mbahen votimet e para paraprake brenda partive. Tani për tani, gara mes demokratëve duket se po merr formën e një beteje mes senatorëve Klinton dhe Barak Obama, i vetmi afrikano-amerikan në senat. Edhe zoti Obama e shpalli zyrtarisht kandidaturën e tij më 10 shkurt. Në kuadër të fushatës së tij, ai propozoi kohët e fundit zgjerimin e sigurimeve shëndetësore në mënyrë që të gjithë amerikanët të kenë kujdes shëndetësor. Senatori Obama është në mandatin e tij të parë në Senat dhe disa ekspertë kanë shprehur dyshime nëse përvoja e tij është e mjaftueshme për të qenë president. Larry Sabato drejton Qendrën për Politikë në Universitetin e Virginias. Disa demokratë të tjerë po shpresojnë që ta përmbysin idenë se gara është mes senatorëve Klinton dhe Obama. Ish-senatori i Karolinës së Veriut John Edwards është i pari mes demokratëve në disa anketa në Iowa dhe senatorë me përvojë si Joe Biden nga Delaware dhe Chris Dodd i Konektikatit shpresojnë gjithashtu që të tërheqin publikun. Përveç tyre, në garë kanë hyrë edhe guvernatori i New Mexico-s Bill Richardson si edhe ish-guvernatori i Iowa-s Tom Vilsack si edhe anëtari i Kongresit Dennis Kucinich. Ndërkohë senatori John Kerry, kandidati demokrat që humbi në vitin 2004 ndaj Presidentit Bush, deklaroi se nuk do të futet në garë. Ai tha se do ta përqendrojë vëmendjen tek rizgjedhja në Senat. Megjithë numrin e konsiderueshëm të kandidatëve demokratë, ekspertë si Stephen Hess i Institutit Brookings thonë se do të jetë e vështirë për të tjerët që të kapërcejnë vëmendjen që media po u kushton senatorëve Klinton dhe Obama. Edhe numri i republikanëve në garë po rritet. Përveç ish-guvernatorit Huckabee, figura të tjera që kanë ndërmarrë hapa për të kandiduar në 2008-ën janë senatori i Arizonës John McCain, ish-kryetari i Bashkisë së Nju Jorkut Rudy Giuliani, ish-guvernatori i shtetit Masaçusets Mitt Romney, ish-guvernatori i Virginias Jim Gilmore dhe ish-Guvernatori i Uiskonsit Tommy Thompson. Po ashtu, senatori i Kansasit Sam Brownback dhe kongresmenët Duncan Hunter i Kalifornisë dhe Tom Tancredo i Kolorados kanë shprehur synimin e tyre për të qenë kandidatë të Partisë Republikane. //kk//